Birsstadt
D Birsstadt isch e informelle Zämmeschluss vo Gmäinde im undere Baaselbiet, wo gmäinschaftlig Ruumblaanig wäi betriibe.

Drzue ghööre d Baaselbieter Gmäinde Birsfälde, Muttez, Münchestäi, Riinach, Arlese, Ääsch und Pfäffige und s soledurnische Dornach, wo alli im undere Birsdaal ligge.

Die Gmäinde si hüte so zämmegwaggse, ass si e praktisch e gschlosseni Siidlig worde si, wo hüte fast 90'000 Iiwooner drin lääbe. Es isch der Südoschtdeil vo der Agglomerazioon vo Baasel.

Wil d Vorschaue vom Bevölkerigswaggsdum vorussääge, ass im Baaselbiet vor allem die Gmäinde noch bi Basel in dr Zuekumft no mee wärde waggse, häi si sich entschlosse, dr Ruum gmäinsam z blaane. Under anderem wäi si e Gliichgwicht finde zwüsche de mööglige Arbetsblätz und de Duusige vo Woonige, wo wäge de unkoordinierte Zooneblään fääle.

Am Brojekt schafft s ETH Studio Baasel mit, wo sich uf vier Pünkt konzentriert:
 dr öffentlig Vercheer mit ere Ringdramlinie, wo s Gebiet zun ere äinzige Siidlig wurd zämmeschliesse
 Kweerverbindige zwüsche de Gmäinde, wo bis hüte z churz cho si, wil sich dr Vercheer in dr Region uf Richdig Baasel konzentriert, und wo zu Bulewaar sölle usbaut wärde
 eme Park in dr Middi und
 dr punktuelle Verdichdig vo dr Siidlig.

Weblingg 
 «Birsstadt» plant ohne Kanton weiter Artikel uf dr Website vo dr Baasler Zitig vom 6. August 2013

Fuessnoote 

Baselbiet
Ruumplanig